Diari Oficial de la Generalitat Valenciana


Sumari del DOGV 2722, del 03-04-1996 (1996/837835)

RESOLUCIÓ de 8 de febrer de 1996, del conseller d'Obres Públiques, Urbanisme i Transports que autoritza la minoració d'estàndards del Pla Parcial del sector 2 d'Oliva Nova, en els termes plantejats en la present resolució i en la sol·licitud formulada per l'Ajuntament d'Oliva.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2722

Data del DOGV
:   03-04-1996

Secció del DOGV
:   ALTRES DISPOSICIONS

Número del document
:   1996/837835


Data del document
:   08-02-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 8 de febrer de 1996, del conseller d'Obres Públiques, Urbanisme i Transports que autoritza la minoració d'estàndards del Pla Parcial del sector 2 d'Oliva Nova, en els termes plantejats en la present resolució i en la sol·licitud formulada per l'Ajuntament d'Oliva.   
Vist l'expedient relatiu a la sol·licitud de l'Ajuntament d'Oliva (València), sobre la proposta de minoració d'estàndards del Pla Parcial del Sector 2 d'Oliva Nova, i segons aquests  
Antecedents de fet  
Primer  
La sol·licitud es formula per un ofici de l'Alcaldia de l'Ajuntament d'Oliva, del 3 de novembre de 1995. S'hi inclou una justificació dels motius pels quals demanen la minoració d'estàndards. D'altra banda, anteriorment i amb motiu de la sol·licitud de la cèdula d'urbanització per al Pla Parcial del Sector 2 d'Oliva Nova, es va trametre el projecte corresponent a aquest Pla Parcial.  
Segon  
La finalitat de l'expedient és la minoració dels estàndards mínims legals exigits al planejament parcial per al cas concret del Pla Parcial del Sector 2 d'Oliva Nova. La sol·licitud es justifica ja que:  
1. Es tracta d'un sector autònom amb destinació turística de molt baixa densitat i volumetria.  
2. L'ordenació es disposa al voltant d'un camp de golf, la superfície del qual ocupa el 32,2% de la superfície total.  
3. Amb la modificació del PAU -ja aprovada-, s'ha reduït l'edificabilitat del conjunt, amb la qual cosa s'han vist incrementats els estàndards dotacionals.  
4. S'han potenciat les instal·lacions esportives, de manera que el conjunt de la urbanització es converteix en un centre recreatiu lligat a la pràctica esportiva.  
Tercer  
El dia 5 de desembre de 1995, la Comissió Territorial d'Urbanisme de València, va aprovar definitivament la modificació del PAU Oliva Nova, i també l'homologació del sector 2 d'aquest PAU, que és el sector al qual es refereix el pla parcial objecte del present expedient. El dia 31 de gener de 1996, la Comissió Territorial d'Urbanisme va emetre un informe favorable sobre la proposta de l'expedient.  
Fonaments de dret  
Primer  
La minoració dels estàndards mínims legals exigibles al planejament parcial està expressament prevista en l'article 22.3 de la Llei 6/1994, de 15 de novembre, de la Generalitat Valenciana, reguladora de l'Activitat Urbanística, sempre que es complisca una sèrie de requisits i es tramite un procediment especial. Quant als requisits, la mateixa llei defineix tres supòsits d'aplicació de tal minoració, i la sol·licitud del present expedient s'acull a l'apartat A) que diu, textualment:  
"A) Que es tracte de sectors autònoms destinats a edificis turístics o d'ocupació estacional o recreativa de tipologia residencial aïllada i amb molt baixa densitat i volumetria o el de complexos industrials aïllats, sempre que queden proveïts de serveis privats especialment importants o de privilegiades condicions ambientals."  
En el present cas, es dedueix que:  
A) Es tracta d'un sector autònom, ja que el mateix pla parcial resol dins del seu àmbit territorial la totalitat dels serveis i les dotacions necessàries per a l'actuació.  
B) L'actuació es pot caracteritzar com a recreativa de tipologia residencial aïllada, tenint en compte que les instal·lacions esportives proposades (camp de golf, camp de pràctiques i parc esportiu) representen el 38% de la superfície total del pla i que, d'altra banda, les edificacions residencials han de mantenir unes separacions mínimes als límits de la parcel·la, per la qual cosa efectivament es tracta d'una tipologia d'edificació aïllada. Des d'un altre punt de vista, també es pot caracteritzar l'actuació com una promoció de tipus turístic.  
C) És un sector de molt baixa densitat i volumetria, ja que la densitat d'habitatges màxima, segons les dades de la mateixa modificació del PAU Oliva Nova, és de 17 habitatges per hectàrea i el coeficient d'edificabilitat global és de 0,2639 m2t/m2s sobre superfície bruta.  
D) El pla parcial disposa de serveis privats especialment important, com és el camp de golf, qualificat de zona esportiva privada.  
En conseqüència, es compleixen els requisits exigits per la Llei reguladora de l'Activitat Urbanística (LRAU), per a poder autoritzar una minoració d'estàndards dotacionals.  
Segon  
Respecte de la quantificació de la minoració d'estàndards, tot i que encara no estan fixades en la llei les limitacions de la reducció, sinó que es difereix la seua determinació al desenvolupament reglamentari de la LRAU. El fet cert és que en qualsevol cas, analitzant el supòsit concret al qual es refereix el present expedient, observem que l'únic estàndard legal que no es compleix és l'exigència de destinar a zones verdes públiques més del 10% de la superfície total del sector, ja que en el pla parcial aquest percentatge és del 3,8%. ara bé, com a contrapartida cal valorar aquestes circumstàncies:  
1. Sí que es compleix l'altra limitació exigida a les zones verdes públiques, és a dir, que l'estàndard siga de 15 m2 de sòl de zona verda per cada 100 m2 de sostre edificable.  
2. La superfície de zona verda pública que haguera calgut qualificar per a arribar al 10% de la superfície total, que és de 52.268 m2s, és precisament, la que es qualifica per a dotacions públiques (parc esportiu i camp de pràctiques), per la qual cosa la cessió de terrenys dotacionals es compleix en termes quantitatius de superfície, encara que destinada a altres usos públics més adequats a l'actuació, tenint en compte que no serien necessàries tantes zones verdes per la mateixa existència del camp de golf i perquè es tracta d'una tipologia d'edificació aïllada, amb les consegüents àrees enjardinades en les mateixes parcel·les.  
3. En conjunt, l'estàndard resultant de dotacions públiques és de 39 m2s/m2t, per tant superior al mínim legal de 35 m2s/m2t.  
Raons que condueixen a considerar que, en el cas present, resulta procedent eximir al referit Pla Parcial del Sector 2 d'Oliva Nova del compliment de l'estàndard referit al fet que es destinen a zones verdes públiques més del 10% de la superfície total del sector.  
Tercer  
Quant al procediment, l'esmentat article 22.3 de la LRAU estableix que la minoració d'estàndards haurà de ser autoritzada amb resolució motivada del conseller d'Obres Públiques, Urbanisme i Transports, dictada amb l'informe previ favorable del Consell Superior d'Urbanisme. Ara bé, tenint en compte que aquest Consell encara no ha estat constituït i que, de conformitat amb la disposició transitòria novena de la LRAU, fins que aquest òrgan es constituïsca, l'exercici de les seues funcions correspon al conseller. L'autorització es concedirà, en aquesta situació transitòria, directament mitjançant resolució del conseller, sense necessitat d'informe previ de cap òrgan assessor, però amb un informe de la corresponent Comissió Territorial d'Urbanisme.   
Vistos els preceptes legals esmentats i la resta de legislació aplicable, d'acord amb l'informe de la Comissió Territorial d'Urbanisme de València, resolc:  
Autoritzar la minoració d'estàndards del Pla Parcial del Sector 2 d'Oliva Nova, en els termes plantejats en la present resolució i en la sol·licitud formulada per l'Ajuntament d'Oliva.  
La present resolució entra en vigor el mateix dia de la seua publicació en el Diari Oficial de la Generalitat Valenciana.  
Contra la present resolució, que esgota la via administrativa, es podrà interposar un recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua notificació.  
Per a la interposició d'aquest recurs caldrà que abans el recurrent en comunique a aquest òrgan la interposició. Tot això de conformitat amb els articles 57.2.f i 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que es puga presentar qualsevol altre recurs que es considere oportú.  
València, 8 de febrer de 1996.- El conseller d'Obres Públiques, Urbanisme i Transports: Luis Fernando Cartagena Travesedo.